## El Museu de Belles Arts de Castelló acomiada el cicle ‘Nits al Claustre’ amb el concert de Reina Roja

*** El grup valencià format per María Briones i Rafa Villalba presenta *Un sol cor*
* El concert, que forma part del cicle ‘Nits al Claustre’, tindrà lloc el dijous 8 d'agost a les 22:30 hores**

La Conselleria d’Educació, Cultura, Universitats i Ocupació, a través de l’Institut Valencià de Cultura (IVC), acomiada el cicle ‘Nits al Claustre’ del Museu de Belles Arts de Castelló amb el concert del grup Reina Roja, que tindrà lloc el dijous 8 d’agost, a les 22:30 hores.

El projecte musical liderat per la veu de María Briones i del productor i percussionista Rafa Villalba presenta *Un sol cor*. Un espectacle original que combina cançons populars i altres produccions pròpies amb arrels en el folklore, la cobla, el flamenc, els ritmes llatins o les denominades músiques del món.

Reina Roja imprimix a les composicions populars una actualització en les quals busca, segons els seus components, “transgredir fronteres i etiquetes per a posar rumb directe a les emocions més pures, mantenint una inequívoca aroma mediterrània i un missatge humanista imprescindible”. La banda definix el seu so com a flamenc-pop contemporani.

El directe de Reina Roja és l’últim dels concerts de l’edició d’este estiu del cicle ‘Nits al Claustre’. Sobre este tema, el director adjunt de Música i Cultura Popular Valenciana de l’Institut Valencià de Cultura, Joan Cerveró, ha destacat que “hem transformat el cicle en un complet acte cultural en el qual hem unit la poesia o la dansa amb sons mediterranis i d’altres racons del món”.

Cerveró ha valorat positivament la resposta del públic en tots els concerts d’esta edició “que reafirma la nostra aposta per una programació de qualitat, plural que es veurà reflectida en la nova temporada”.

El cicle ‘Nits al Claustre’ ha presentat durant este estiu sis concerts en el claustre del Museu de Belles Arts de Castelló. La primera de les propostes va ser amb el tango de Juan Esteban Cuacci, per a continuar amb Mariola Membrives, Soundtrack Trio, De Soprano y Arpa, Ombligo i l’última de les propostes de Reina Roja.

El concert és amb entrada lliure fins que es complete l’aforament. Una vegada iniciat l’espectacle no es permet l’accés al recinte.

Fecha: 07/08/2024